el el el el el id el el el el el el el el el el it el el el el el el el en el el en el el el el el el el el el el el el el el el en el el en el el en el el en el el el
Οι 7 ψηφοφόροι του Ντίξβιλ Νοτς δίνουν τα πρώτα αποτελέσματα των Αμερικανικών Εκλογών - Εφημερίδα Πολιτικά
Οι κάλπες για τις αμερικανικές προεδρικές εκλογές άνοιξαν και μάλιστα έχουν δώσει και τα πρώτα επίσημα αποτελέσματα. Μπορεί στο μεγαλύτερο τμήμα της χώρας οι κάλπες να ανοίγουν το μεσημέρι (ώρα Ελλάδος), όμως στο Ντίξβιλ Νοτς έχουν ήδη κλείσει, ενώ έχει ολοκληρωθεί και η καταμέτρηση των ψήφων. Εκεί νικητές αναδείχθηκαν οι Δημοκρατικοί, όμως στο Μίλσφιλντ, όπου επίσης ολοκληρώθηκε η ψηφοφορία, κέρδισαν οι Ρεπουμπλικανοί.
Το Ντίξβιλ Νοτς, είναι ένα μικρό χωριό στα Απαλάχια Όρη, στην άκρη του βορειοανατολικού τμήματος των Ηνωμένων Πολιτειών και κατά παράδοση οι επτά ψηφοφόροι του κηρύττουν την έναρξη της ψηφοφορίας για τις αμερικανικές εκλογές.
Έτσι, τα μεσάνυχτα της Δευτέρας, ο Κλέι Σμιθ ήταν ο πρώτος που έριξε το ψηφοδέλτιό του στην κάλπη και ακολούθησαν άλλοι τέσσερις άνδρες και δύο γυναίκες αυτή της κοινότητας που είναι κρυμμένη στα βουνά του Νιού Χαμσάιρ στα σύνορα με τον Καναδά, ακολουθώντας μία παράδοση που κρατά από το 1960 και έχει δώσει στο Ντίξβιλ Νοτς τον τίτλο «First in the Nation» (πρώτο στη χώρα).
Λίγα λεπτά μετά, και λαμβάνοντας υπ΄όψιν την έβδομη, επιστολή, ψήφο, ο δικαστικός αντιπρόσωπος ανακοίνωσε τα αποτελέσματα: η Χίλαρι Κλίντον έλαβε 4 ψήφους, ο αντίπαλός της Ντόναλντ Τραμπ 2 ψήφους και ο ανεξάρτητος υποψήφιος Γκάρι Τζόνσον 1 ψήφο.
Μία ψήφος ακυρώθηκε διότι έφερε χειρόγραφο το όνομα του Μιτ Ρόμνεϊ, του προεδρικού υποψήφιου των Ρεπουμπλικανών που ηττήθηκε στο 2012 από τον Μπαράκ Ομπάμα.
Για την πρώτη της συμμετοχή στη νυκτερινή ψηφοφορία στο Ντίξβιλ Νοτς, η Νάνσι ντε Πάλμα επέλεξε την Χίλαρι Κλίντον.
«Είναι μία ισχυρή, προσωπικότητα, έχει εμπειρία, θα οδηγήσει τη χώρα μας προς τη σωστή κατεύθυνση», δήλωσε η υπάλληλος ξενοδοχείου, που είχε υποστηρίξει τον Μπέρνι Σάντερς στις προκριματικές. «Όλοι πρέπει να ψηφίσουν αύριο και να κάνουν τη φωνή τους να ακουστεί», συμπλήρωσε.
Συνηθισμένος να ψηφίζει τα μεσάνυχτα στο Ντίξβιλ Νοτς από το 1982, ο Πίτερ Τζόνσον δήλωσε ότι «ένα λαϊκιστικό κίνημα εξαπλώνεται στον πλανήτη» και πιστεύει ότι, όποιο και να είναι το αποτέλεσμα των εκλογών , «ο Τραμπ έκανε καλό στη χώρα».
Οι κάλπες όμως έχουν ήδη κλείσει και στην πόλη Μίλσφιλντ, που βρίσκεται επίσης στο βορειοανατολικό άκρο των ΗΠΑ, με τον Ντόναλντ Τραμπ να σαρώνει, συγκεντρώνοντας 16 ψήφους, έναντι τεσσάρων της αντιπάλου του.